**ΕΝΩΣΗ ΕΡΓΑΖΟΜΕΝΩΝ ΥΠΟΥΡΓΕΙΟΥ ΠΑΙΔΕΙΑΣ**

**ΕΝ.ΕΡ.Υ.Π.**

 Ανδρέα Παπανδρέου 37 , 15180– Μαρούσι - email:eneryp2023@gmail.com – τ.6934919217

Μαρούσι 04 Σεπτεμβρίου 2023

 Αρ. Πρωτ.: 10

 Προς: Υπουργό ΥΠΑΙΘΑ

 κ. Κυριάκο Πιερρακάκη

 Κοιν.: Υφυπουργό ΥΠΑΙΘΑ, κ. Δ. Μιχαηλίδου

 Υφυπουργό ΥΠΑΙΘΑ, κ. Ζ. Μακρή

 Γ. Γραμματέα ΥΠΑΙΘΑ, κ. Ι. Κατσαρό

 Yπ. Γραμματέα ΥΠΑΙΘΑ, κ. Ι. Βλάσση

 Διεύθυνση Ανθρώπινου Δυναμικού ΥΠΑΙΘΑ

 Αυτοτελές Τμήμα Ανθρώπινου Δυναμικού

 Περιφερειακών Υπηρεσιών

**ΑΙΤΗΜΑ ΕΠΑΝΑΦΟΡΑΣ ΤΗΣ ΑΠΟΖΗΜΙΩΣΗΣ ΕΞΕΤΑΣΕΩΝ ΣΤΟ ΔΙΟΙΚΗΤΙΚΟ ΠΡΟΣΩΠΙΚΟ ΤΟΥ ΥΠΑΙΘΑ**

κ. Υπουργέ

Στην πρώτη επικοινωνία μαζί σας, μετά την ίδρυση του Σωματείου μας ¨ Ένωση Εργαζομένων Υπουργείου Παιδείας¨ επιλέξαμε να σας θέσουμε, σημειολογικά, ως αίτημά μας, την επαναφορά της εφάπαξ αποζημίωσης εξετάσεων στο διοικητικό προσωπικό του Υπουργείου Παιδείας, η οποία **χορηγούνταν επί σειρά ετών, για την συμμετοχή του στην οργάνωση και στην υποστήριξη των πανελλαδικών εξετάσεων καθώς και των πάσης φύσεως εξετάσεων ή διαδικασιών του ΑΣΕΠ.**

Η εφάπαξ αυτή αποζημίωση χορηγούνταν στο διοικητικό προσωπικό του Υπουργείου Παιδείας (Κεντρική Υπηρεσία & Περιφερειακές Υπηρεσίες) με εξουσιοδοτική διάταξη νόμου, σύμφωνα με την οποία εκδίδονταν κάθε έτος η σχετική ΚΥΑ, η οποία καθόριζε τους όρους, τις προϋποθέσεις και τα ποσά της αποζημίωσης ανάλογα με την κατηγορία των υπαλλήλων, και η οποία εξουσιοδοτική διάταξη καταργήθηκε με τον ν. 4024/11, σύμφωνα με τις επιταγές των μνημονίων.

**Σας υπενθυμίζουμε ότι σε κάθε Υπουργείο ή φορέα προβλέπεται συναφής αποζημίωση, σε σχέση με το ειδικό αντικείμενο ή τον ειδικό σκοπό που έχει να επιτελέσει ο κάθε φορέας, η οποία χορηγείται στους υπαλλήλους του, όπως στο Υπουργείο Οικονομικών, Ανάπτυξης, Εσωτερικών, κ.ά..**

**Μοναδική πάλι εξαίρεση αποτελεί το Υπουργείο Παιδείας και οι Υπουργοί του, οι οποίοι με ευκολία συναίνεσαν στην κατάργηση της ανωτέρω αποζημίωσης, για μια κορυφαία κοινωνική, διοικητική και εκπαιδευτική διαδικασία, αυτή των πανελλαδικών εξετάσεων και των πάσης φύσεως εξετάσεων, όπως του ΑΣΕΠ, της Ιθαγένειας, κ.ά., όπως και με χαρακτηριστική πάλι ευκολία αποδέχονται την μεταφορά κάθε είδους αρμοδιότητας από άλλα Υπουργεία ή φορείς στις διοικητικές υπηρεσίες του Υπουργείου Παιδείας, χωρίς κανένα μάλιστα αντιστάθμισμα.**

**Επίσης, αποτελεί μοναδικό παράδοξο, το Υπουργείο Παιδείας να είναι το πέμπτο (5ο) στην τάξη Υπουργείο, αλλά οι υπάλληλοι του να βρίσκονται στην τελευταία θέση όλων των Υπουργείων σε αμοιβές, σε συνθήκες εργασίας, σε δυνατότητα εξέλιξης τους, σε αναγνώριση του έργου τους!**

κ. Υπουργέ,

 Σας ζητάμε να στηρίξετε το δίκαιο και εύλογο αυτό αίτημά μας, το οποίο εδράζεται στην καθοριστική, επαγγελματική και επιστημονική συμβολή των διοικητικών υπαλλήλων του Υπουργείου μας, στην οργάνωση, υλοποίηση και υποστήριξη των πάσης είδους εξετάσεων και ειδικά των πανελλαδικών εξετάσεων, που χρόνια τώρα αποτελούν τον αδιαμφισβήτητο θεσμό διαφάνειας, εγκυρότητας και αξιοκρατίας για όλη την ελληνική κοινωνία.

 Για το Δ.Σ.

 

 Η ΠΡΟΕΔΡΟΣ Η ΓΕΝ. ΓΡΑΜΜΑΤΕΑΣ

 ΜΕΣΟΛΟΓΓΙΤΟΥ ΓΕΩΡΓΙΑ ΠΑΝΟΠΟΥΛΟΥ ΧΡΙΣΤΙΝΑ